Små (5-8 mm), svarte blomsterfluer, alle kroppsdeler med en bronseaktig metallglans. Fasettøynene er bredt adskilte hos begge kjønnene og nakne. Antennene er nokså små, for det meste svarte på farge, men kan ha litt oransje farge på undersiden. Ansiktet er konkavt. Kroppen er sparsomt kledt med nokså korte, lyse hår, overflatisk sett virker den naken. Beina er slanke, nokså korte, svarte bortsett fra at fotleddene kan være gulaktige. Bakkroppen er avlangt-oval, mørkt bronsefarget som resten av kroppen. Vingene er glassklare med gulbrune årer, vingemerket er brungult. Svingkøllene er gulaktige og ganske små.